Hrvatski proizvođači jagoda, na čelu s onima iz Zagreba i Zagrebačke županije, prosvjedovali su u ponedjeljak ujutro ispred trgovačkog centra Plodine u zagrebačkom naselju Lanište, kako bi upozorili da nije u redu da se jagode uvoze dok domaćih, poručuju, ima dovoljno

Ocjenjuju da "smo mi u Hrvatskoj specijalisti za uvoz hrane i zapuštena polja te za izvoz radne snage".

Na pitanje novinara zašto je domaća jagoda skuplja od uvozne, kazali su da je to zbog troškova, te da prodajna cijena (za mjericu) jagoda prve klase ne može biti oko 9 kuna, jer je to u Hrvatskoj ispod ekonomske cijene.

"To je nerealno, i tko se bavi proizvodnjom jagoda, zna da je tako. Ako netko misli da se na jagodama bogatimo, grdno se vara, to nije baš jednostavno proizvesti i prodati jer se radi o brzo kvarljivoj robi, koju većinom prodajemo kad sazrije, osim eventualno kad ih poberemo dva-tri dana ranije ako idu u izvoz, no to su manje količine", kazao je predsjednik Udruge uzgajatelja jagoda Grada Zagreba Marijan Herceg.